Document ID: 32006R0408

KOMMISSIONENS FORORDNING (EF) Nr. 408/2006
af 9. marts 2006
om ændring af forordning (EF) nr. 936/97 om åbning og forvaltning af toldkontingenter for oksekød af høj kvalitet, fersk, kølet eller frosset, og for frosset bøffelkød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets afgørelse 2006/106/EF af 30. januar 2006 om indgåelse af en aftale i form af brevveksling mellem Det Europæiske Fællesskab og Australien i medfør af artikel XXIV, stk. 6, og artikel XXVIII i GATT (1994) om ændring af indrømmelserne i Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets lister i tilslutning til disse landes tiltrædelse af Den Europæiske Union (1), særlig artikel 2, og
ud fra følgende betragtninger:
(1)
I Kommissionens forordning (EF) nr. 936/97 (2) er der fastsat bestemmelser om åbning og forvaltning af en række flerårige toldkontingenter for oksekød af høj kvalitet.
(2)
Som et resultat af de forhandlinger, der førte til den aftale, som blev godkendt ved afgørelse 2006/106/EF, forpligtede Fællesskabet sig til i sin liste for alle medlemsstater at forøge det årlige toldkontingent for oksekød af høj kvalitet med 150 tons.
(3)
Adgang til det kontingent for oksekød af høj kvalitet, der er tildelt Australien, er desuden underlagt betingelserne i forordning (EF) nr. 936/97. For at kunne anvende parametre, der kan efterprøves og revideres, bør definitionen af oksekød af høj kvalitet i artikel 2, litra b), i nævnte forordning ændres, så den henviser til de officielle kategorier, som de australske myndigheder anvender på den dato, hvor denne forordning træder i kraft.
(4)
Det bør også fastsættes, at bestemmelserne i artikel 13 i Europa-Parlamentets og Rådets forordning (EF) nr. 1760/2000 (3) der fastlægger et system for identifikation og registrering af kvæg og fastsætter bestemmelser for mærkning af oksekød og oksekødsprodukter, bør gælde for import af det oksekød af høj kvalitet, der er omhandlet i artikel 2, litra b), i forordning (EF) nr. 936/97.
(5)
Forordning (EF) nr. 936/97 bør ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I forordning (EF) nr. 936/97 foretages følgende ændringer:
1)
Artikel 1, stk. 1, ændres således:
a)
I første afsnit, første led, ændres »60 100 tons« til »60 250 tons«.
b)
Andet afsnit affattes således:
»For importåret 2005/2006 andrager toldkontingenterne dog tilsammen 59 675 tons.«
2)
Artikel 2, litra b), ændres således:
a)
I første afsnit ændres »7 000 tons« til »7 150 tons«.
b)
Andet afsnit affattes således:
»Udvalgte udskæringer fra slagtekroppe af stude eller kvier, der er klassificeret i en af følgende officielle kategorier: »Y«, »YS«, »YG«, »YGS«, »YP« og »YPS« som fastlagt af AUS-MEAT Australia. Kødfarven skal svare til AUS-MEAT’s referencenormer 1 B til 4 for kødfarve, fedtfarven til AUS-MEAT’s referencenormer 0 til 4 for fedtfarve og fedtlaget (som målt på P8 stedet) til AUS-MEAT’s fedtklasse 2 til 5.
Udskæringerne mærkes i overensstemmelse med artikel 13 i Europa-Parlamentets og Rådets forordning (EF) nr. 1760/2000 (4).
Angivelsen »Oksekød af høj kvalitet« (»High Quality Beef«) kan anføres på mærkningen.
For importåret 2005/2006 svarer toldkontingentet til 7 075 tons nettovægt for kød henhørende under de KN-koder, der er nævnt i første afsnit og opfylder betingelserne i andet, tredje og fjerde afsnit.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. marts 2006.

Labels: 3
17